Aaja Chemnitz (IA), 2024-04-19:
Tak for spørgsmålet.
Det er noget, der optager rigtig mange grønlandske politikere, herunder også Inuit Ataqatigiit, i høj grad.
Konkret er det samlet set et beløb på omkring 50 mio. kr., og det tror jeg sådan set godt kan lade sig gøre.
Jeg ser det lidt som en tretrinsraket.
Vi fik afsat nogle penge sidste år, særlig til psykiatriområdet, så psykiatriområdet, børneområdet og kræftområdet er prioriterede områder, og internt i IA har vi etableret en sundhedsgruppe, hvor undertegnede også sidder med, for netop at sikre, at der er koordination både mellem naalakkersuisut, Inatsisartut og Folketinget på sundhedsområdet i forhold til et samarbejde med Danmark.
Så der kommer flere initiativer, men jeg er sådan set ret fortrøstningsfuld, i forhold til at de ønsker, vi har, bliver imødekommet.
Vi ser ind i et interessant år i Arktis og dermed i rigsfællesskabet: et kommende formandskab for Arktisk Råd, en arktisk ambassadør, der skal udpeges, og en fælles arktisk politik.
Og med det vil vi gerne sige tak for redegørelsen.
Naalakkersuisut præsenterede sammen med stort set alle partier i Inatsisartut den nye udenrigs-, sikkerheds- og forsvarspolitik i Grønland, »Intet om os, uden os«, som også har været vores motto her i Folketinget.
Verdenssituationen er mere usikker nu, og vi er mange i Arktis, som følger situationen med stor bekymring.
For nylig stod jeg i spidsen for en konference for Arktiske Parlamentarikere i det nordlige Sverige i Kiruna.
Her drøftede vi velkendte og vigtige emner for os i Arktis såsom klima, økonomisk udvikling og unges bidrag til fremtiden for Arktis.
Det var en kæmpe fornøjelse, at vi havde de unge med fra hele Arktis, som deltog aktivt i konferencen, og vi vil gentage succesen, når næste konference afholdes i USA om 2 år.
Jeg er glad for, at der var fuld opbakning fra mine arktiske kollegaer til, at jeg kunne fortsætte som forperson for Arktiske Parlamentarikere.
Det er en stor tillid at give.
Det stod dog også meget klart, at der i Arktis udestår et arbejde med at koordinere planer og med at koordinere best practices i forhold til beredskab, såfremt krisen eller krigen skulle ske i vores område.
Landene er på forskellige stadier i deres forberedelse, både politisk og meget lavpraktisk.
Norge er et af de lande, der investerer stort i deres militær i den nordlige del af landet og dermed også i deres beredskab, mens Sverige over for befolkningen italesætter behovet for, at den enkelte er nødt til at forberede sig.
I Grønland har vi oplevet cyberangreb og daglange strømafbrydelser.
Vores søkabel er sårbart, og det er en bekymring, at det kan blive sat ud af funktion.
Jeg mødtes derfor for nylig med Tusass, vores teleselskab, da jeg var i Grønland for ikke så lang tid siden.
Det er et stort og et reelt ønske, at der investeres i endnu et søkabel for at skabe redundans og mindske risikoen for nedbrud af vores ene søkabel.
Det ville være at kappe hele forbindelsen til Grønland, og dermed ville store dele af det grønlandske samfund også gå i stå.
At sikre internetkommunikation i vores land er afgørende for det beredskab, som vi skal være med til at sikre.
Folk & Sikkerhed opererer også i Grønland, og de har udgivet folderen »Hvad nu hvis?«.
IA mener, det er afgørende, at vi har debatten om beredskab lokalt i Grønland og med respekt for, at det er Grønland, der står i spidsen for dette.
Uanset om det drejer sig om et strøm- eller et søkabelnedbrud, et cyberangreb eller en anden krisesituation, bør vi have debatten, og vi er nødt til at forberede os lokalt på en forandret virkelighed.
Det er en debat, som Inuit Ataqatigiit vil tage initiativ til i Grønland i den kommende tid.
Til næste år ved vi at Danmark, Grønland og Færøerne overtager forpersonskabet for Arktisk Råd fra Norge.
Det er glædeligt, at IA's forslag om at videreføre dele fra det norske, det danske og det svenske forpersonskab ligesom er blevet taget godt imod, for vi tror, det er vigtigt, at man ser på, hvordan vi kan sikre, at de gode initiativer, som Norge har taget, bliver videreført, når Danmark sammen med Grønland og Færøerne skal overtage forpersonskabet.
Konkret mener vi, at inddragelsen af unge i Arktis bør være helt central, og vi finder det ret interessant, at Norge har inviteret til en norsk ungdomskonference og udpeget en Arctic Youth Ambassador.
Hvorfor ikke afsætte en Arktisk Råd-pulje til de initiativer, man vil tage som del af det forpersonskab, som Danmark, Grønland og Færøerne skal have i fællesskab?
Hvorfor ikke koordinere initiativerne her tæt sammen med Grønland og Færøerne allerede nu?
Derfor ønsker IA, at man begynder at se på, hvordan vi kan gå i gang med forberedelserne til det her forpersonskab i maj 2025.